C 15/74
EL
Επίσημη Εφημερίδα της Ευρωπαϊκής Ένωσης
12.1.2022
Τετάρτη 19 Μαΐου 2021
ΙΑ. λαμβάνοντας υπόψη ότι η συνεργασία με τρίτες χώρες είναι απαραίτητη για την πρόληψη και την καταπολέμηση της εμπορίας ανθρώπων· λαμβάνοντας υπόψη ότι οι μεταναστευτικές οδοί αποτελούν αντικείμενο εκμετάλλευσης από δίκτυα εμπορίας ανθρώπων· λαμβάνοντας υπόψη ότι η εμπορία ανθρώπων έχει δυσανάλογο αντίκτυπο στις γυναίκες και τα κορίτσια, τα οποία αποτελούν τη συντριπτική πλειονότητα των θυμάτων εμπορίας ανθρώπων και υφίστανται βία και εκμετάλλευση κατά μήκος της μεταναστευτικής οδού· λαμβάνοντας υπόψη ότι τα μέτρα που λαμβάνονται για την καταπολέμηση της εμπορίας ανθρώπων δεν θα πρέπει να θίγουν τα δικαιώματα των θυμάτων εμπορίας, των μεταναστών, των προσφύγων και των ατόμων που χρήζουν διεθνούς προστασίας· ΙΒ. λαμβάνοντας υπόψη ότι, από το 2016, η ΕΕ και ορισμένα μεμονωμένα κράτη μέλη έχουν πολλαπλασιάσει τον αριθμό των άτυπων συμφωνιών και ρυθμίσεων με τρίτες χώρες, με στόχο την ενίσχυση των επιχειρησιακών ικανοτήτων τους όσον αφορά τον έλεγχο και τη διαχείριση των συνόρων, καθώς και την καταπολέμηση της εμπορίας ανθρώπων· λαμβάνοντας υπόψη ότι οι εν λόγω συμφωνίες και ρυθμίσεις καλύπτουν επίσης την αποτελεσματική επιστροφή και επανεισδοχή με τις τρίτες χώρες, συμπεριλαμβανομένων των κοινών δηλώσεων για τη μετανάστευση, των μνημονίων συμφωνίας, της κοινής πορείας σε θέματα μετανάστευσης, των τυποποιημένων επιχειρησιακών διαδικασιών και των ορθών πρακτικών καθώς και των συμφωνιών αστυνομικής συνεργασίας· λαμβάνοντας υπόψη ότι, όπως συμβαίνει και με τις επίσημες συμφωνίες επανεισδοχής, οι εν λόγω άτυπες ρυθμίσεις επιβεβαιώνουν τις δεσμεύσεις των κρατών για επανεισδοχή των υπηκόων τους (ή άλλων) και θεσπίζουν διαδικασίες για την πραγματοποίηση των επιστροφών στην πράξη· λαμβάνοντας υπόψη ότι, από το 2016, η ΕΕ έχει συνάψει τουλάχιστον 11 άτυπες συμφωνίες, αλλά μόνο μία νέα συμφωνία επανεισδοχής· λαμβάνοντας υπόψη ότι οι άτυπες συμφωνίες μεταξύ της ΕΕ και τρίτων χωρών δεν παρέχουν προβλέψιμη πολιτική ή σταθερές και συνεκτικές νομοθετικές διατάξεις-πλαίσιο για την παράτυπη μετανάστευση· ΙΓ.
λαμβάνοντας υπόψη ότι, στην ανακοίνωσή της σχετικά με το νέο σύμφωνο για τη μετανάστευση και το άσυλο, η Επιτροπή επανέλαβε ότι οι εσωτερικές και εξωτερικές διαστάσεις της μετανάστευσης είναι άρρηκτα συνδεδεμένες και ότι οι ειδικά προσαρμοσμένοι ολοκληρωμένοι και ισόρροποι διάλογοι και εταιρικές σχέσεις για τη μετανάστευση με τις χώρες καταγωγής και διέλευσης είναι ουσιαστικής σημασίας για την επίτευξη πολύτιμων στόχων και για τις δύο πλευρές, όπως οι κύριοι παράγοντες της μετανάστευσης, η καταπολέμηση της παράνομης διακίνησης μεταναστών, η στήριξη των προσφύγων που διαμένουν σε τρίτες χώρες και η στήριξη της ορθής διαχείρισης της νόμιμης μετανάστευσης· λαμβάνοντας υπόψη ότι, όπως αναφέρεται στην ανακοίνωση της Επιτροπής σχετικά με το νέο σύμφωνο, η δέσμευση σε περιφερειακό και παγκόσμιο επίπεδο είναι θεμελιώδους σημασίας για τη συμπλήρωση των εν λόγω διαλόγων και εταιρικών σχέσεων· λαμβάνοντας υπόψη ότι, επιπλέον, τόνισε ότι, στο πλαίσιο ολοκληρωμένων εταιρικών σχέσεων με τρίτες χώρες, η μετανάστευση θα πρέπει να ενσωματωθεί ως βασικό ζήτημα και να συνδεθεί με άλλες πολιτικές, όπως εκείνες που αφορούν την αναπτυξιακή συνεργασία, την ασφάλεια, τις θεωρήσεις, το εμπόριο, τη γεωργία, τις επενδύσεις και την απασχόληση, την ενέργεια, το περιβάλλον και την κλιματική αλλαγή, καθώς και την εκπαίδευση·
ΙΔ. λαμβάνοντας υπόψη ότι το σχέδιο δράσης της ΕΕ για τα ανθρώπινα δικαιώματα και τη δημοκρατία 2020-2024 δεσμεύει την ΕΕ και τα κράτη μέλη της να «υποστηρίξουν την ειδική προστασία που δικαιούνται οι μετανάστες, οι πρόσφυγες και τα εσωτερικά εκτοπισμένα άτομα και οι απάτριδες»· λαμβάνοντας υπόψη ότι το εν λόγω σχέδιο δράσης προάγει την «προώθηση της πρόσβασης χωρίς διακρίσεις σε κοινωνικές υπηρεσίες, μεταξύ άλλων σε ποιοτικές και οικονομικά προσιτές υπηρεσίες υγείας και εκπαίδευσης (και επιγραμμικά), και ανάπτυξη της ικανότητας των επαγγελματιών να ανταποκρίνονται στις ειδικές ανάγκες των (…) μεταναστών [και] προσφύγων» και την «στήριξη μιας προσέγγισης, στη διαχείριση της μετανάστευσης, η οποία βασίζεται στα ανθρώπινα δικαιώματα και την ικανότητα των κρατών της κοινωνίας των πολιτών και των εταίρων του ΟΗΕ να εφαρμόσουν την προσέγγιση αυτή»· ΙΕ.
λαμβάνοντας υπόψη ότι, σύμφωνα με την Ύπατη Αρμοστεία των Ηνωμένων Εθνών για τους Πρόσφυγες (UNHCR), οι γυναίκες αντιπροσωπεύουν περίπου το 48 % του προσφυγικού πληθυσμού στον κόσμο και υψηλό ποσοστό ευάλωτων αιτούντων άσυλο· λαμβάνοντας υπόψη ότι το σχέδιο δράσης της ΕΕ για την ισότητα των φύλων ΙΙΙ δεσμεύει την ΕΕ να διασφαλίσει ότι «τα ανθρώπινα δικαιώματα των γυναικών και κοριτσιών μεταναστριών γίνονται πλήρως σεβαστά μέσω μεταναστευτικών πολιτικών, προγραμμάτων και νομοθεσιών που συνεκτιμούν τη διάσταση του φύλου, και ότι η διαχείριση της μετανάστευσης που συνεκτιμά τη διάσταση του φύλου ενισχύεται σε παγκόσμιο, περιφερειακό και εθνικό επίπεδο»· λαμβάνοντας υπόψη ότι οι μεταναστευτικές πολιτικές που συνεκτιμούν τη διάσταση του φύλου θα διασφαλίσουν την πραγμάτωση των δικαιωμάτων γυναικών, των κοριτσιών και των ατόμων ΛΟΑΤΚΙ+, καθώς και την προστασία από ενδεχόμενη βία, παρενόχληση, βιασμό και εμπορία ανθρώπων·
ΙΣΤ. λαμβάνοντας υπόψη ότι ο πρώην Ειδικός Εισηγητής του ΟΗΕ για τα ανθρώπινα δικαιώματα των μεταναστών έχει σημειώσει τις αδυναμίες στην προσέγγιση της ΕΕ όσον αφορά τη μετανάστευση λόγω της έλλειψης διαφάνειας και σαφήνειας που την χαρακτηρίζουν, καθώς και για το αδύναμο καθεστώς πολλών από τις συμφωνίες που επιτεύχθηκαν σε αυτό το πλαίσιο, οι οποίες, κατά την άποψή του, στερούνται εν γένει μέτρων παρακολούθησης και λογοδοσίας· λαμβάνοντας υπόψη ότι ο Ειδικός Εισηγητής καταλήγει επίσης στο συμπέρασμα ότι υπάρχουν ελάχιστες ενδείξεις ότι οι εταιρικές σχέσεις κινητικότητας έχουν οδηγήσει σε πρόσθετα οφέλη για τα ανθρώπινα δικαιώματα ή την ανάπτυξη, ενώ η εν γένει εστίαση στην ασφάλεια και η έλλειψη συνοχής που παρατηρείται, συνολικά, στις πολιτικές κατά την εν λόγω προσέγγιση δημιουργούν τον κίνδυνο τα οποιαδήποτε οφέλη προκύπτουν από τα έργα που αφορούν τα ανθρώπινα δικαιώματα και τα αναπτυξιακά έργα να επισκιάζονται, ενδεχομένως, από τις δευτερογενείς επιπτώσεις των πολιτικών που επικεντρώνονται περισσότερο στην ασφάλεια·